वास्तव में विष्णु प्रभाकर की लघुकथा एँ उनके जीवन के अनुभवों में से निकल कर आई हैं। यह लघुकथाएँ समग्रत: उन जीवन–मूल्यों को रेखांकित करती हैं जो विष्णु जी के स्वार्जित अनुभवों का नतीजा हैं। चाहे हमारे वर्तमान के विद्रूप की कोई घटना हो अथवा देश के विभाजन का संताप हो या फिर साम्प्रदायिक सद्भाव की बात हो, सभी में जीवन का रस व्याप्त है। विष्णु जी की बोधकथाओं तक में उपदेश आपको नहीं मिलेगा। उसके स्थान पर वह सब कुछ मिलेगा ,जो आपको झकझोर देगा। बाध्य करेगा इस बात के लिए कि आप आन्दोलित हो जाएँ। सोद्देश्यता की भूमि में ये लघुकथाएँ अपने अन्तस् में भरपूर कथा तत्त्व लिये हुए हैं। विष्णु जी की लघुकथाओं में एक जिज्ञासा रहती है और यह जिज्ञासा या प्रश्नाकुलता अन्तिम पंक्ति पर जाकर शामित होती है। वास्तव में विष्णु प्रभाकर उस पीढ़ी के लेखक थे जो जीवन–मूल्यों की दृष्टि से बहुत समृद्ध थी और उनकी लघुकथाएँ मानवीय मूल्यों की दृष्टि से बहुत ही सम्पन्न और समृद्ध हैं।